Matsalar Rikici A Arewa Maso Gabas: Gwamnatin Tarayya Za Ta Raba Abinci Ga Mutum Miliyan Biyu | Gaskiya Ta Fi Kwabo
Home Labarai Matsalar Rikici A Arewa Maso Gabas: Gwamnatin Tarayya Za Ta Raba Abinci...
Matsalar Rikici A Arewa Maso Gabas: Gwamnatin Tarayya Za Ta Raba Abinci Ga Mutum Miliyan Biyu
MUKADDASHIN shugaban kasa Yemi Osinbajo ya kaddamar da rabon kayan abinci ga mutane miliyan biyu da matsalar Boko-haram ta shafa a jihohin arewa maso gabashin Najeriya.
Mukaddashin shugaban kasar ya kaddamar da shirin raba kayan abincin ne a garin Maiduguri fadar gwamnatin Jihar Borno.
Tun da farko a wata takardar sanarwar manema labarai da jami’in yada labaran hukumar ba da agajin gaggawa ta kasa (NEMA) Muhammad Sani Dotti ya rattaba wa hannu, ta ce kimanin manyan motoci 1,032 za su yi dakon kayan abincin.
Sanarwar ta ci gaba da cewa akwai kuma katifu kimanin ton dubu 30 ta ce kai tsaye za a raba kayan ga jama’ar da matsalolin tashe-tashen hankula ya shafa a Jihohin Borno, Yobe, Adamawa, Taraba, Bauci da kuma Gombe.
“Wannan shiri ne na musamman domin tallafa wa jama’ar yankin arewa maso gabas da matsalolin tashe-tashen hankula ya shafa, don haka mukaddashin shugaban kasar Yemi Osinbajo, ya kaddamar da shirin a garin Maiduguri.
“Kuma haka zai taimaka wajan share wa jama’ar da wannan matsalar ta shafa hawaye, shi ne muhimmin matakin jin kai ga wadannan mutane da maida hankali da irin dinbin matsalolin da suka shafe su sakamakon rikicin” inji sanarwar.
Sanarwar ta kara da cewa kowane magidanci da aka yi wa rajista zai karbi kayan abincin “haka kuma kowanne daya daga mutanen da abin ya shafa zai tafi da katifa. “Rabon wanda yake tallafi ne an tsara mutum shida a matsayin gida guda, kuma kowane kason abinci zai ishe kowane mutum na tsawon wata guda”.
Ta kuma tabbatar da cewa shugaban hukumar NEMA Mustapha Maihaja, ya sha alwashin ganin aikin rabon kayan abincin ya gudana kamar yadda aka tsara.
Previous articleSaudiyya Ta Kakaba Wa Mashaya Sigari Haraji Mai Tsanani
Next articleYawan Kiba Ya Kashe Kimanin Mutum Miliyan 4